Bale verður ekki Batman í Justice League Mikið hefur verið rætt og ritað um hugsanlega Justice League kvikmynd , en það er mynd sem yrði sambærileg The Avengers stórsmellinum frá því í fyrra sumar , nema með ofurhetjum frá DC Comics teiknimyndafyrirtækinu , þ.e. Superman , Batman ofl . Það hefur verið vitað um hríð að enski leikarinn Christian Bale myndi ekki leika Batman í þessari mynd . Fyrst sagði Bale að hann myndi ekki leika Batman aftur nema að Christopher Nolan , leikstjóri The Dark Knight þríleiksins , myndi gera fjórðu myndina í þeirri seríu , sem Nolan hefur sagt að verði ekki gert . Þegar svo Man of Steel og Dark Knight handritshöfundurinn David S. Goyer staðfesti að Batman í Justice League myndi verða endurræst persóna ( þ.e. ekki framhald á Batman úr The Dark Knight ) , þá var það enn frekari sönnun þess að Bale myndi ekki klæðast Batman búningnum á nýjan leik . En stundum er gott að heyra þetta frá aðalmanninum , Bale sjálfum , til að vera alveg sannfærður . „ Við vorum ótrúlega lánsamir að geta gert þrjár [ Batman myndir ] . Það er nóg . Við skulum ekki verða gráðug , “ sagði Bale í samtali við Entertainment Weekly , þegar hann átti samtal við blaðamann tímaritsins vegna nýjustu myndar sinnar Out of the Furnace , sem verður frumsýnd 27. nóvember nk. „ Chris [ Nolan ] sagði alltaf að hann vildi gera eina mynd í einu . Og að lokum sátum við andspænis hvorum öðrum , og sögðum „ Við erum um það bil að fara að gera þriðju myndina “ . Við vissum aldrei fyrirfram að við myndum ganga svo langt , en fyrst að það æxlaðist þannig , þá átti það að enda þannig líka . “ Bale segist ekki hafa átt í neinum viðræðum vegna Justice League myndar . „ Ég hef engar upplýsingar , enga vitneskju um nokkurn skapaðan hlut . Ég hef ekki rætt við neinn einasta mann . Ég veit að þeir munu hugsanlega gera Justice League mynd , það er það eina sem ég veit . “ Hann segist ekki vera sorgmæddur yfir því að annar en hann skrýðist Batman skikkjunni . „ Þetta er kyndill sem á að ganga á milli manna . Ég nýt þess að hlakka til að sjá hvað næsti maður gerir . “